CELEX: 62008TN0474
Language: sk
Date: 2008-10-31 00:00:00
Title: Vec T-474/08: Žaloba podaná 31. októbra 2008 – Umbach/Komisia

7.2.2009   
            
            
               SK
            
            
               Úradný vestník Európskej únie
            
            
               C 32/37
            
         Žaloba podaná 31. októbra 2008 – Umbach/Komisia
   (Vec T-474/08)
   (2009/C 32/73)
   Jazyk konania: nemčina
   Účastníci konania
   
      Žalobca: Dieter C. Umbach (v zastúpení: M. Stephani, Rechtsanwalt)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie žalovanej z 2. septembra 2008, spis. zn.: SG.E.3/MV/psi D(2008) 6991.
            
         Žalobné dôvody a hlavné tvrdenia
   Žalobca napadá rozhodnutie Komisie, ktorým bol odoprený úplný a neobmedzený prístup k dokumentom, ktoré súvisia s programom TACIS a jednou zo zmlúv TACIS, ktorej bol žalobca zmluvnou stranou. Žalobca tvrdí, že prístup k príslušným dokumentom má rozhodujúci význam pre jeho obhajobu v rámci žaloby o vrátenie poskytnutej finančnej čiastky, ktorú proti nemu podala Komisia, v dôsledku vypovedania zmluvy TACIS.
   Svoju žalobu zakladá jednak na porušení všeobecných zásad práva Spoločenstva, najmä na porušení právnej zásady riadnej správy vecí verejných a právnej zásady spravodlivého procesu, pretože ako dotknutá osoba musí mať možnosť získať úplný a neobmedzený prístup k podkladom potrebným na svoju obhajobu, a na neskoršie uplatnenie nárokov proti Komisii.
   Žalobca okrem toho uvádza, že nárok na úplný a neobmedzený prístup k spisom vyplýva aj z nariadenia (ES) č. 1049/2001 (1), pretože Komisia najmä nesprávne použila diskrečnú právomoc, ktorú jej poskytujú články 4 a 9 tohto nariadenia.
   
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s. 43; Mim. vyd. 01/003, s. 331).